Dudich Endre

A megismerés útvesztője

Kalandozás a filozofálás történetében

IV. Kitekintés kultúrkörünkön kívülre

IV/7 Pipafüst és látomás. - A Bölény Fiai

Az északamerikai síksági indiánok valódi világa

1. Közkeletű "indiánképek":

* John Fennimore Cooper könyvei:: Vadölő, Skalpvadászok, Az utolsó mohikán, Bőrharisnya (a 18. századi angol-francia gyarmati háborúk keretében (Újfranciaország, La Nouvelle France, és Újanglia, New England birtokáért) zajlott indiánharcok az (algonkin) delavárok és mohikánok, meg az irokézek és huronok között). - A préri: a nagy síkság fehér telepesek általi meghódításának kezdete, összeütközések a pauni és a dakota törzsekkel. Közös hősük egy fehér erdőjáró vadász, Nathanael (Natty) Bumpo, aki az egyes regényekben más-más indián nevet visel (Vadölő, Sólyomszem, Békeszerző stb.) Az "utolsó mohikán" Unkasz (Fürge Szarvas), Csingacsguk (Nagy Kígyó) fia. (Legújabban nagysikerű filmfeldolgozást készítettek belőle).

* François René Chateaubriand: Atala 1800, Les Natchez 1825 - A Mississippi torkolatvidék (Lajos király földje, "Louisiana") indiánjainak élete egy hagyományosan katolikus francia szemével, romantikus felfogásban.

* Henry Wadsworth Longfellow: Hiawatha 1850. - Az odzsibvéknek tulajdonított, valójában mohauk kulturhős és próféta verses eposza. tudatosan a Kalevala mintá-jára szerkesztve. (Ebben szerepel a "kalumet", a békepipa mítosza is.)

* Karl May: Winnetou ("Sebes Víz"), az apacsok nemeslelkű főnöke és Old Shatterhand ("Sújtó Kéz"), a német vasuti földmérőből lett legyőzhetetlen fehér vadász "legendája". Minden ellenkező híreszteléssel szemben nem rasszista: A fehérek és a vörösbőrűek között egyaránt vannak "jók" és "gonoszak". Számtalan kiadáson és a Drezda-peremi Radebeul múzeumán kívül színes filmek is készültek kalandjaikból.

-- Magyar epigonja:

* Donászy Ferenc: Villámsugár, Az aztékok kincse. (Ezekben természetesen Old Shatterhand megfelelője, Attakualla, magyar!) Ennek annyi igazság-magja van, hogy az eredeti minta alighanem az emigráns magyar honvédtisztből lett geodéta Xantus János volt, aki később hazatérve meglapította a budapesti Állatkertet, annak igazgatója és a Magyar Tudományos Akadémia tagja lett. Figyelemreméltó karrier Old Shatterhandnek.

2. Jobb közelítések

* Zane Grey: A pusztuló indián (The Vanishing Indian)

* Szürke Bagoly (odzsibvé félvér): A vadon fiai, A rengeteg zarándokai (a kanadai erdők vadászainak élete), Kétd kicsi hód

Bölényfia Hosszú Lándzsa (feketelábú) visszaemlékezései (Kanadai síksági indiánok)

Ezeket Baktay Ervin fordította, a dunai “magyar indiánok” karizmatikus törzsfőnöke (“Heverő Bölény”).

* Fehér Szarvas (Borvendég Deszkáss Sándor): A Szikláshegyek varázslója, Hét fekete hold, Hajnalcsillag főnok (Zane Grey könyvének optimista folytatása), Rézbőrű Messiás, Békepipa ("indiánok Magyarországon".) Az általa alapított “magyar abroncs” indiántörzsei csak 1949-ig működhettek: akkor a cserkészet feloszlatásával együtt ezek is kényszer-véget értek. Ezt a “tisztogatást”: csak Baktay "dunai törzse" élte túl a Szentendrei szigeten, Kisorosziban.

* Eva Lips: Könyv az indiánokról, 1960.
* Richard Collins (szerk.): Indiánok és ősi kultúrák Észak-Amerikában, 1993.
3. Sziúk, dakoták, lakoták

Miért éppen ezeket vesszük szemügyre? Mert nagyon jellemzőek és a legjobban tanulmányozottak.

> Korniss Péter: Vörös Felhő földjén - Északamerikai indiánok között ("Red Cloud", Mahpiya luta főnök dakotái). Vörös Felhő főnök volt az egyetlen, aki nem csak csatát, hanem háborút is nyert a “kékkabátosokkal” szemben,

> Richard Erdoes: Native Americans: the Sioux

> Sánta Őz (Lame Deer, Táhca huśte), a sziú sámán

> Fekete Szarvas szól (Black Elk, Heháka sapa) John G. Neihardt átírásában

> "Farkasokkal táncoló" (Kevin Costner filmje): ebben az indiánok valóban lakota nyelven beszélnek és néprajzilag hitelesek. (Az eredeti könyvben, amelynek alapján a film készült, nem lakoták, hanem komancsok szerepelnek.)

3.1. A földműveléstől vissza a vadászatig -- lóval

"Köszönjük, bölény testvérünk,

hogy nekünk adtad életedet,

hogy népünk életben maradjon."

- A Bölény (tatanka) mint "mindenes nyersanyagforrás", életük alapja volt.

- A Bölény mint totemállat: eredetmonda tárgya és védőszellem.

- Tata?ka yota?ka (Sitting Bull, Ülő Bika) volt a szellemi és Taśu?ka witkó (Crazy Horse, Bolond ló) a harci vezető, az 1870-es nevezetes sziúháborúk során.

- A törzsközi jelbeszéd ben a dakoták jele a torok előtt vízszintesen elhúzott tenyér volt. Ezért kapták a nadovessziú, "nyakelmetsző” nevet, amit a franciák a hangsúylos szótag megtartásával “sioux”-ra röviditettek.

3.2. A Szent Pipa legendája Fekete Szarvas szerint

"Ha a pipafüst bántja a szemed,

húnyd be, hogy tisztábban láss."

(1. melléklet)

- A pipa (csa?nú?pa waka?,) a "hordozható oltár" jelképei: -- a kő pipafej az ásványvilág, a fa pipaszár a növényvilág,a prém és a tollak az állat-világ: szívja az ember, és imája, a füst képében, felszáll a Nagy Szellemhez. Igy a pipa-szertartásban részt vesz az egész világindenség.

- A szent pipakő (catlinit, agyagos vörös homokkő) bányája Minnesotában van (a magyar emigránso alapította "Balaton" városka közelében, az iha?kton dakota törzs egykori földjén). A béke ösvénye: a pipakőért odazarándokoló és azzal onnan távozó harcosokat szentségtörés lett volna megtámadni.

- A pipaszertartás (cannú?pa wicóha?), előtte testi-lelki tisztulással (inipi, izzasztókunyhó, az indián "szauna").

- A fehérember csak egyik funkciójában, "békepipaként" találkozhatott vele.

- Pipaszívás vállalkozás előtt (a csatabárd, tomahawk, képzeletbeli kiásása helyett!)

- A Törzs Abroncsa (oyáte ca?gleśka tawa ki?).- Oceti śakowi?: a "Hét Tanácstűz épe” a hét rokontörzs hétszeres táborkörét jelentette.

3.3. A látomáskeresés (wajaótani?)

"Mennydörgéslények

Hozzátok száll az ének"

* Az álmok fajtái: közönséges vágyálom, vágy-álom, iránymutató álom. Álomfogó (dream catcher) háló a rossz álmok távoltartására és a jók befogására. Az indiánok hite szerint álmot ajándékozni is lehetett, és ennek különösen nagy értéke volt.

-A látomáskeresés 3 nap és 3 éjszaka tartott (mert a három a dakoták szent száma), bőjttel és részleges virrasztással. Megjegyzendő, hogy hallucinogén szerek nélkül! (A peyotl kaktusz használata egészen újkeletű.)

- Név (caźe) és egyéni totem összefügg:: sajátos adottságok és erők tartoznak hozzá. Ezért a név (és a védőszellem-állat neve is) részleges tabu (kimondási tilalom) alatt áll. (Mint a "Farkas állat", "Szarvas állat" a régi magyaroknál).

- Varázskötegek (óta waka?): ezeket a fehéremberek "orvosságos zacskónak” nevezik. Még "szaporodó kövek" is voltak,legalábbis az apszalokáknál (Crow, varjak)

- Mennydörgésmadár (Thunderbird): a Marsh és Cope őslénytan-professzorok dinozauruszaitól (Brontosaurus) a vadászrepülőgépi típusig.

- Nem a skalp, hanem az ütésszámlálás (coup counting) volt a fontos. (A skalpolást egyébként a fehérek vezették be, hogy "bizonylatuk" legyen a megölt bennszülöttekről és megkapják a kitűzött vérdíjat. Ennek dollár-összege különbözött aszerint, hogy férfi, asszony vagy gyerek fejbőrét mutatták be.)

- A "hejoka" (bohóc, a "fordított ember") különleges helyet élvezett a közösségben. Voltak "asszony-férfiak" is.

3.4. A Naptánc (Wi-wánya? wacípi) mint áldozat

"A szent fa összeköti a földet az éggel"

A Naptánc nem beavatási szertartás, hanem vagy hálaadó, vagy könyörgő áldozat, kö-zösségi részvétellel. 

A szent fát többnyire egy külön e célra kiszemelt (nem föltétlenül szűz, de okvetlenül köztiszteletben álló) nő választotta ki. - Átszúrt mellizmok, befűzött szíjjal az életfához kötve. Körbetáncolás, kiszakadásig, dobszóra.

2. melléklet

A Föld része vagyunk, és a föld rész belőlünk

Szi-etl főnök beszéde az Egyesült Államok elnökéhez

- A washingtoni nagyfőnök azt üzeni, hogy meg óhajtja venni a földünket.

A nagyfőnök egyúttal a barátság és jóakarat szavait is küldi. Ez nagy méltányosság tőle: hiszen jól tudjuk, hogy nincs szüksége a barátságunkra. Azonban meg fogjuk fontolni az ajánlatát: hiszen jól tudjuk -- ha nem adjuk el a földet, talán fegyverrel jön a fehérember és elveszi erőszakkal.

Dehát hogyan lehet eladni vagy megvenni az eget, vagy a Föld melegét? Ez a szemlélet tőlünk idegen.

Ha a levegő frissessége és a víz csillogása nem a tulajdonunk - hogyan vehetnék meg ezeket tőlünk? Azért mégis elhatározásra fogunk jutni.

Amit Szi-etl főnök mond, arra bátran hagyatkozhat a washingtoni nagyfőnök, éppoly bátran, mint ahogy fehér testvéreink bizton számíthatnak az évszakok visszatérésére. Szavaim olyanok, akár a csillagok: nem nyugszanak le.

E föld minden részecskéje szent az én népem számára. Minden egyes csillogó fenyőtű, minden homokos part, minden köd a sötét erdőben, minden tisztás, minden zümmögő rovar szent az én népem gondolatvilágában és tapasztalata szerint. A fákban felszálló nedv népem emlékezetét hordozza.

A fehérember halottai elfelejtik szülőföldjüket, amikor elmennek a csillagok közt vándo-rolni.

A mi halottaink sosem felejtik el ezt a csodálatos földet, mert ez az indián anyja. A föld része vagyunk és a föld egy rész belőlünk.

Az illatozó virágok a hugaink: az őzek, a lovak, a kőszáli sasok -- fivéreink. A sziklás bércek, a nedvdús rétek, a lovak és az emberek testmelege -- mindez ugyanazon családhoz tartozik. 

- Amikor tehát a washingtoni nagyfőnök üzen, hogy megvenné földünket, sokat kiván tőlünk.

A nagyfőnök azt is üzeni, hogy biztosít számunkra helyet, ahol kényelmesen és magunkban élhetünk. Atyánk lesz, és mi az ő gyermekei leszünk.

De valóra válhat-e ez valaha is?

Isten a ti népeteket szereti, és elhagyta vörös gyermekeit. Gépeket küld, hogy segítsék a fehérember munkáját, és nagy falvakat épít neki. Nap-mint-nap erősebbé teszi népeteket. Rövidesen elárasztjátok az egész országot, mint a szurdokokba zuhogó folyó váratlan esőzés után a völgyet.

Az én népem olyan, mint a levonuló áradat: Számára nincs visszatérés.

A mi fajtáink igen különbözőek. Gyermekeink nem játszanak együtt, és véneink más-más történeteket mesélnek. Isten benneteket kedvel, mi pedig árvák vagyunk.

Meg fogjuk fontolni ajánlatotokat, hogy megvennétek földünket. 

- Nem lesz könnyű, hiszen ez a föld szent nekünk. Örömünket leljük ezekben az erdőkben. Nem is tudom -- a mi felfogásunk más, mint a tiétek.

A csillogó víz, amely a patakokban és a folyókban mozog, nem csupán víz, hanem őseink vére is. Ha eladjuk nektek a földet, tudjátok meg: szent az. Gyermekeitek is tanulják meg, hogy szent ez a föld, és hogy a tó vizének minden csillanása az én népem múltjáról és hagyományairól regél. A vízcsobogás őseink hangja. A folyók testvéreink: oltják a szomjunkat, hordozzák kenuinkat és táplálják gyermekeinket.

- Ha eladjuk nektek földünket, emlékezzetek rá: a folyók a mi testvéreink -- és a tieitek is --, úgyhogy mostantól kezdve meg kell osztanotok javaitokat a folyóval, mint az összes többi testvéretekkel. Azonban őseink pora különösen szent, sírjaik megszenteltek, akárcsak ezek a dombok és fák, a föld nekünk szentelt része.

- Tudjuk, hogy a fehérember nem érti a mi gondolkodásunkat. Számára egyik földdarab olyan, mint bármelyik másik, mert ő idegen, aki éjszaka jön és elveszi a földtől, amire csak szüksége van. A föld neki nem testvére, hanem ellensége, és ha meghódította, tovább menetel. Maga mögött hagyja ősei sírját és nem törődik vele. Ellopja a földet gyermekeitől, és nem törődik vele. Elfelejti atyái sírját és gyermekei jogait egyaránt. Úgy bánik anyjával, a Földdel, és testvérével az Éggel, mint adásvételi tárgyakkal, mint a juhokkal vagy a fényes üveggyöngyökkel. Mohósága el fogja nyelni a földet, és nem marad utána más, mint pusztaság.

- Hogy is mondjam: a mi életformánk más, mint a tiétek. Városaitok látványa megfájdítja a vörsbőrű ember szemét. De talán csak azért, mert ostoba vadember.

A fehérek városaiban nincs csend. Nincs olyan hely, ahol hallgatni lehetne tavasszal a levelek bomlását vagy a rovarok zümmögését. De talán csak azért, mert ostoba vadember vagyok.

A dübörgés sérti a fülünket. Mi jó van az életben, ha nem hallhatjuk a kecskefejőmadár magányos kiáltását, vagy a békák brekegését az éjjeli tóparton? Én vörösbőrű ember vagyok, és nem értem ezt. Az indián szereti a tó felszinét fodrozó szellő halk zaját és a déli esőtől megtisztult levegő friss zamatát, vagy a bogarak szagától terhes szél illatát.

A levegő különösen értékes a vörös ember számára, hiszen minden részesedik belőle: állat, fa, ember. A fehérember mintha nem is venne tudomást a levegőről, mint ahogy a hosszú ideje haldokló ember már nem érzékeli a bűzt. Ha azonban meg akarjátok venni földünket, ne felejtsétek el: a levegő drága nekünk -- a levegő megosztja lelkét minden élőlénnyel, amely befogadja őt. A szél adta őseink első lehelletét és fogadta az utolsót. A szél kell, hogy adja gyermekeinknek is az élet lelkét.

- Ha tehát eladjuk nektek földünket, különleges és megszentelt földnek kell tekintenetek azt, olyan helynek, ahol a fehérember is érzi, hogy a szél mámorítóan édes illatú a mezei virágoktól.

Meg fogjuk fontolni az ajánlatot, hogy adjuk el földünket. 

- Ha úgy határozunk, hogy elfogadjuk, az csakis egy feltétellel lehetséges: a fehérembernek úgy kell bánnia a föld állataival, mint testvéreivel.

- Én vadember vagyok, és így látom a világot, nem másként. Ezernyi bölény tetemét láttam elrohadni, amelyeket a fehérember lelövöldözött egy arra robogó vonatból. Én vadember vagyok, és nem tudom felfogni, hogyan lehet a füstokádó vasparipa fontosabb, mint a bölény, amelyet mi csak létünk fenntartása végett ölünk meg. Micsoda az ember az állatok nélkül? Ha nem lennének állatok, az ember elpusztulna nagy lelki magányában. Ami az állatokkal történik, az történik rövidesen az emberrel is.

- Minden összefügg mindennel.

Ami a földet éri, az eléri a föld gyermekeit is. Meg kell tanítanotok gyermekeiteket arra, 

hogy a föld, amelyen járnak, nem más, mint őseink haló pora. Hogy tiszteljék a földet, mondjátok el nekik, hogy az fogadta be őseink lelkét. Tanítsátok arra gyermekeiteket, amire mi tanítjuk a mieinket: a föld édesanyánk. Ha megsértik, megsértik a fiait is. Ha az az emberek a földre köpnek, saját magukat köpik le. Mert mi tudjuk, hogy nem a föld az emberé, hanem az ember a földé: nagyon is jól tudjuk. Minden kapcsolatban áll -- mint a családot egyesítő vér. Minden összefügg. Ami a földdel történik, az a fiait is érinti. Az ember nem az élet szövete, csak annak egy fonala. Ha megsértitek az élet szövetét, magatoknak is ártotok vele.

- Nem: az éjszaka és a nappal nem élhet együtt.

A mi halottaink tovább élmek a föld folyóiban, csendes léptekkel visszatérnek tavasszal, és lelkük ott suhan a tavak tükrét megsimító szellőben.

A fehérember elgondolását, hogy megvenné földünket, meg fogjuk fontolni. Népem azonban azt kérdi: tulajdonképpen mit akar a fehérember? Megvehető-e az égbolt, a föld melege, vagy az antilop fürgesége? Hogyan adhatunk el ilyesmit -- és ti hogyan vehetitek meg? Vajjon azt tehettek majd a földdel, amit csak akartok, pusztán azért, mert a vörösbőrű ember egy darab papírt aláír, és odaadja azt a fehérembernek? Ha egyszer a levegő frissessége és a víz csillogása nem a miénk - hogyan vehetnétek meg ezeket tőlünk? Vissza tudjátok-e vásárolni a bölényeket, ha már az utolsó is elpusztult?

Ajánlatotokat meg fogjuk fontolni. Hiszen jól tudjuk: ha nem adjuk el a földet, valószinűleg fegyveresen jön a fehérember, és elveszi erőszakkal. Dehát mi vad-emberek vagyunk.

- A fehérember, a hatalom ideiglenes birtokosa, istennek képzeli magát, aki birtokolja a Földet. Dehát hogyan birtokolhatná az ember a tulajdon anyját?

Meg fogjuk fontolni ajánlatotokat, hogy megvennétek földünket.

- Nappal és éjszaka nem férnek össze. Meg fogjuk fontolni ajánlatotokat, hogy a rezer-vációba vonuljunk. Ott elkülönülten, békében fogunk élni: Nem fontos, hol éljük le hátralevő napjainkat. Gyermekeink látták, hogy apáikat megalázták és legyőzték, harcosainkat megszégyenítették. A vereség után kedvetlenül töltik napjainkat – édes-ségekkel és erős szesszel mérgezik testüket.

Nem fontos, hogy hol éljük le hátralevő napjainkat. Már nincs sok hátra. Órák kérdése: néhány tél, és egyetlen gyermek sem marad már életben a nagy törzsekből, amelyek egykor e földön éltek, s amelyeknek most kis csoportjai kóborolnak az erdőkben. Nem marad más hátra, mint meggyászolni ezt a népet, amely egykor éppoly erős és reményteljes volt, mint a tiétek. De miért is gyászoljam népem elmúlását? Hiszen a népek emberekből állnak, nem másból. Emberek jönnek és mennek, mint a tenger hullámai. Még a fehérember sem kerülheti el a közös végzetet, pedig a baráti kapcsolatban áll Istenével. Talán mégis testvérek vagyunk -- majd meglátjuk...

- Egyet azonban biztosan tudunk, amire talán a fehérember is rájön egyszer -- hogy a mi Istenünk ugyanaz az Isten. Ti talán úgy vélitek, hogy birtokoljátok őt, mint ahogy szerintetek mi birtokoljuk a földet, ez azonban lehetetlen. Ő az emberek istene, vörösöké és fehéreké egyaránt. Ez a föld becsben áll előtte: és e földet megsebezni annyi, mint teremtőjét megvetni.

- A fehéremberekre is elmúlás vár, talán még előbb is, mint az összes többi törzsre. Csak szennyezzétek tovább tulajdon ágyatokat: egy éjjel majd saját piszkotokban fulladtok meg. Azonban pusztulástokban is fényesen fogtok világítani, Isten erejétől tüzelve, aki erre a földre hozott benneteket, és arra szánt, hogy uralkodjatok rajta és a vörösbőrű embereken.

- Ez az elhatározása -- rejtély.

Ha már minden bölényt kiirtottak, minden vadlovat betörtek, az erdő rejtett zugai is embertömegtől bűzlenek, a dombok lejtőit kifeszített drótok éktelenítik el. Eltűnt a sürüség és tovaszállt a sas, mit jelent búcsút mondani a fürge póninak és a vadászatnak: az élet végét és a túlélésért folytatott küzdelem kezdetét.

- Isten hatalmat adott nektek az állatok, az erdők és a vörösbőrű emberek fölött: de ennek oka számunkra titok. Talán megfejthetnénk, ha tudnánk, miről álmodik a fehérember, milyen reményekről mesél gyermekeinek téli estéken, milyen látomások kísértik álmában, a reggel után sóvárogva.

- Ámde mi vademberek vagyunk -- a fehérember vágyai rejtve vannak előttünk. És mivel rejtve vannak előttünk, mi tovább járjuk a magunk útját. Mert számunkra a legfőbb érték az embernek az a joga, hogy úgy éljen, ahogy akar -- bármennyire különbözzék is testvéreitől.

Nem sok minden köt össze bennünket.

Meg fogjuk fontolni ajánlatotokat. 

- Ha elfogadjuk, csakis azért tesszük, hogy biztosítsuk magunknak a rezervációt, amelyet megigértetek. Ott talán a magunk módján élhetjük le hátralevő napjainkat.

- Ha majd az utolsó vörös ember is távozott a földről, és csupán az emléke lebeg felhő árnyékaként a préri fölött, akkor is eleven marad atyáink szelleme ezeken a partokon és ezekben az erdőkben. Mert ők úgy szerették ezt a földet, mint az újszülött anyja szí- vének dobogását.

- Ha eladjuk nektek földünket, szeressétek azt, ahogy mi szerettük, óvjátok, ahogy mi óvtuk, őrizzétek meg annak emlékezetét, milyen volt ez a föld, amikor megvettétek. És teljes erőtökkel, teljes lelketekkel, teljes szívetekkel őrizzétek meg gyermekeitek számára, és szeressétek, amint az Isten szeret mindnyájunkat. 

- Mert egyet tudunk: a mi Istenünk ugyanaz az Isten. És ez a föld szent neki. Még a fehérember sem kerülheti el a közös végzetet. 

Lehet, hogy végül mégiscsak testvérek vagyunk.

Majd meglátjuk...

?

Szi-etl, a dwamis törzs főnöke 1855-ben, Port Elliott-ban szerződéssel átengedte népe földjét az Amerikai Egyesült Államoknak.

Nevét Washington állam fővárosa (Seattle) őrizte meg az utókornak.

Seattle főnök borúlátása nem bizonyult indokoltnak. Az Egyesült Államokban és Kanadában egyaránt a második világháború vége óta az indián lakosság részaránya már nem csökken, hanem növekszik. Egy "szenzációs" könyvcím szerint: A mohikánok visszatérnek.

1. melléklet

Fekete Szarvas: A pipaáldozat


Van egy történet arról, hogyan jött el hozzánk a pipa.

Réges-régen, úgy mesélik, két "farkas" (felderítő) volt úton, bölénycsorda után kutatva. Egy dombtetőről észak felé pillantva, a távolban valamit láttak közeledni. Ahogy közelebb ért, felkiáltottak:

- Hiszen ez egy nő!

 Valóban az is volt. Az egyik harcosban felgerjedt a férfi-vágy, és ennek hangot is adott. A másik azonban leintette:

- Varázserejű nő lehet ez: hagyd békén.

Amikor még közelebb ért a nő, látták, hogy puha fehér őzbőr-ruhát visel, és a haja hosszú. Fiatal volt és nagyon szép.

- Te nem ismersz engem, - szólalt meg. - De ha meg akarod tenni, amire gondolsz, ám gyere.

A könnyelmú harcos úgy is tett. Mikor odaért a nőhöz, fehér felhő burkolta be őket. Kisvártatva a szép fiatal nő kilépett a felhőből. Amikor azt fellebbentette a szél, láthatóvá vált, hogy a könnyelmű harcosból csak férgektől nyüzsgő csontváz maradt a földön. Ekkor a nő így szólt a másik felderítőhöz:
- Menj haza és mondd meg népednek, hogy jövök. Állítsanak nekem egy nagy sátrat az Abroncs közepén.

A harcos, akit eltöltött a félelem, sietve visszatért törzséhez, és beszámolt a történtekről. A népet is félelem szállta meg. Megépítették a sátrat és várták a varázserejű nőt.

Egy idő múlva valóban el is jött. A sátorba lépve így énekelt:

- Látható lélekzettel lépek,

Hangot hallatva haladok,

Látható léptekkel lépegetek,

Varázs-vendégként várjatok.

Miközben énekelt, illatos felhő gomolygott elő a szájából.

Ezután a nő átadott valamit a főnöknek. Az ajándék egy pipa volt. Az egyik oldalán bölényborjú volt kifaragva, mint a minket hordozó és tápláló Föld jelképe. Tizenkét sastoll lógott a pipa szárán, jelképezve az eget és a tizenkét holdat (hónapot). Ezek soha el nem száradó fűvel voltak a pipaszárra erősítve.

- Nézzétek! - mondta a nő. - Ennek védelme alatt szaporodtok majd és nagy néppé lesztek. Csakis jó dolgok származnak belőle. Csakis jó emberek keze érintse, a gonoszok még csak ne is pillanthassák meg.

A nő újból énekelt, és kilépett a sátorból. A figyelő emberek azt látták, hogy fehér bölénytehénné változik és fújtatva elüget.

Igy mesélik. Én nem tudom, témyleg így történt-e avagy sem. Ám ha jól belegondolsz, magad is beláthatod, hogy igaz történet ez.

 - Most meggyújtom a pipát. Felajánlom az erőknek, amelyek valójában egyetlen Erő. És szólok hozzájuk. Azután majd együtt szívunk belőle.

 - Először a Fent Lakozóhoz szálljon szavam. Hej, hej: hej, hej: hej, hej: hej,hej Tunkasila (Nagyapán), Wakan Tanka (Nagy Szentség): Te mindíg voltál, és semmi sem volt előtted. Nincs más, akihez imádkozhatnánk, csakis Te. Te alkottál mindent: a csillag-népeket, a Föld négy sarkát, a nappalt és az éjszakát. Nagyapám, Wakan Tanka, hajolj közel a földhöz, hogy meghalld szavamat.

 - Te, amerre a nap lenyugszik, tekints rám: mennydörgéslények, tekintsetek rám.

 - Te, akinél a fehér óriás ereje lakik, tekints rám.

 - Te, akinél a nap szüntelenül süt, tekints rám.

 - Te, akinél a nyár lakozik, tekints rám.

 - Te az ég mélységeiben, az erő sasmadara, tekints rám.

 - Te, Földanya, egyetlen édesanyánk, aki szánod gyermekeidet, tekints rám.

 - Halljátok szavam, a világ négy sarkának erői: rokonotok vagyok. Adjatok erőt, hogy puha legyen léptem alatt a föld, amely szintén rokonom. Adjatok nekem szemet, hogy lássak, és az értelem erejét, hogy megértsek, és hozzátok  hasonló legyek. Csak a ti erőtökkel szállhatok szembe a viharokkal.

- Nagy Szellem, Nagy Titok, nagyapám: az élőlények egyformák az egész földön. Gyengén és védtelenül jöttek elő a földből. Tekints le gyermekeidre, és az ő gyermekeikre, akiket karjukban tartanak. Add, hogy képesek legyenek szembeszállni a viharokkal és a jó uton járni, a megnyugvás napjáig.

Ez az én imám. Hallgas meg azt! Gyönge hangon, de őszinteszívvel küldtem hozzád. Kérlek, hallgasd meg.

Végeztem. Hetcsetu aló.

- És most, barátom, szívjunk együtt a pipából, hogy csakis jó dolgok legyenek köztünk.

Nézd, barátom, most megtömöm a szent pipát a vörös fűz kérgével és a szent kinnikinnik dohánnyal.

A négy szalag a Mindenség négy negyedét jelenti.

- A fekete a Nyugatot, ahol az esőt küldő mennydörgés-lények élnek.

- A fehér az Északot, ahonnan a havas, tisztító szélvihar érkezik.

- A vörös a Keletet, ahonnan a fény ered, és ahol a hajnalcsillag lakozik, aki a bölcseséget adja.

- A sárga a delet, ahonnan a nyár és a növekedés ered.

Azonban e négy szellem végső soron egyetlen Szellem.

Ez a sastoll ezt az Egyet jelképezi, aki mindennek Atyja, és az emberi gondolatot is, amelynek magasan kell szárnyalnia, mint a sasnak.

Vajon nem igaz-e, hogy az Ég az atyánk és a Föld az anyánk, és minden élőlény --az ő gyermekük?

Ez a bölényprém-darab pedig a földet jelenti, amelyből származunk és táplálkozunk.

Mindezt jelenti a pipa, és még sok egyebet is, többet, mint amennyit az ember felfogni képes.

?
John G. Neihardt: "Black Elk Speaks."

8th ed., New York, 1975, p. 3-5)
